b"\n_START_ARTICLE_\nConxita Garcia i Melgarejo\n_START_SECTION_\nBiografia [cal\xc2\xa0citaci\xc3\xb3]\n_START_PARAGRAPH_\nNascuda a Barcelona, realitz\xc3\xa0 els estudis musicals al Conservatori Superior Municipal de M\xc3\xbasica de Barcelona i es gradu\xc3\xa0 en direcci\xc3\xb3 d'orquestra, direcci\xc3\xb3 de cor i cant. En direcci\xc3\xb3 coral va ser alumna del mestre Enric Rib\xc3\xb3 i en direcci\xc3\xb3 d'orquestra de Salvador Mas. A m\xc3\xa9s, en el camp de la direcci\xc3\xb3 \xc3\xa9s deixeble, entre d'altres, de Pierre Cao, Erwin List, Simon Johnson, Eliane Lavail, Maria Blasco, Manuel Cabero, Jos Wuytack i Helmut Rilling._NEWLINE_Ha estat membre de diverses formacions cambr\xc3\xadstiques i ha actuat com a soprano solista. Va ser directora-fundadora del Cor Jove de l'Orfe\xc3\xb3 Catal\xc3\xa0 i del Cor de Cambra Discantus de Badalona. Tamb\xc3\xa9 ha dirigit la Coral Cel\xc3\xadstia de Barcelona, l'Orfe\xc3\xb3 Joventut Terrassenca (Terrassa) i el Cor dels Amics de l'\xc3\x92pera de Girona i ha estat sotsdirectora de l'Orfe\xc3\xb3 Catal\xc3\xa0. Actualment, \xc3\xa9s la directora titular del Cor del Gran Teatre del Liceu des de 2015, del qual ja n'havia estat mestra assistent des de 2002. La seva tasca com a directora s'ha projectat en nombroses actuacions per les millors sales d'arreu d'Europa i en nombrosos enregistraments._NEWLINE_Fou presidenta de la Federaci\xc3\xb3 de Corals Joves de Catalunya, amb qui va ser guardonada amb el Premi Nacional de Cultura de la Generalitat de Catalunya (1994), i responsable t\xc3\xa8cnica del Moviment Coral Catal\xc3\xa0. Tamb\xc3\xa9 ha col\xc2\xb7laborat com assessora musical a Televisi\xc3\xb3 de Catalunya._NEWLINE_En el camp de la doc\xc3\xa8ncia, desenvolupa una important tasca pedag\xc3\xb2gica en cursos internacionals de direcci\xc3\xb3 coral i ha estat membre de nombrosos jurats. Ha impartit cursos per a l'Institut de Ci\xc3\xa8ncies de l'Educaci\xc3\xb3 de la Universitat de Barcelona i ha estat membre del Consell T\xc3\xa8cnic Assessor del Departament de Cultura de la Generalitat de Catalunya, on ha ofert tamb\xc3\xa9 diversos cursos de formaci\xc3\xb3."